Effects of a multi-genus synbiotic on gut health, microbiome and performance in broiler breeders and their progeny
Authors: Πρέντζα Ζωή 
Published: July 2023

Η υγεία του εντέρου στα κρεοπαραγωγά ορνίθια έχει επιπτώσεις στην καλή διαβίωση των ζώων, την αποδοτικότητα, την ασφάλεια των τροφίμων και το περιβάλλον. Είναι γνωστό ότι το μικροβίωμα του εντέρου των κρεοπαραγωγών ορνιθίων παίζει σημαντικό ρόλο στη ρύθμιση των φυσιολογικών λειτουργιών και της ομοιοστασίας του ξενιστή. Η εφαρμογή της αλληλουχίας του γονιδίου 16S rRNA μπορεί να αποκαλύψει τη σχέση μεταξύ της δυσβίωσης/νόσου του εντέρου στα ορνίθια. Παρόλο που η χρήση των αντιβιοτικών ως αυξητικοί παράγοντες (AGPs) ήταν σημαντική για τον έλεγχο της δυσβακτηρίωσης και των εντεροπαθογόνων, ωστόσο η χρήση τους περιορίζεται ολοένα και περισσότερο. Τα τελευταία χρόνια υπάρχει αυξανόμενο ενδιαφέρον για εναλλακτικά προϊόντα που ενισχύουν την απόδοση της παραγωγής. Η αποτελεσματικότητα των συνβιοτικών βασίζεται σε μια συνεργιστική δράση μεταξύ προβιοτικών και πρεβιοτικών. Ο στόχος αυτής της εργασίας, ήταν να αξιολογήσει τις επιδράσεις ενός πολλαπλών γενών συν-βιοτικού PS (PoultryStar*, BIOMIN): στην υγεία του εντέρου, του μικροβιώματος και των αποδόσεων σε πατρογονικά σμήνη ορνιθίων κρεοπαραγωγής και των απογόνων τους. Συνολικά 24761 πατρογονικού τύπου νεοσσοί Ross 308 μιας ημέρας τοποθετήθηκαν στην ίδια πτηνοτροφική μονάδα. Οι θηλυκοί νεοσσοί χωρίστηκαν σε τρεις ομάδες και ανατράφηκαν σε διαφορετικούς θαλάμους (Α, Β και Γ), όπου τα αρσενικά εισήχθησαν στην ηλικία του ζευγαρώματος και η διάρκεια του πειραματικού ελέγχου ήταν μέχρι την ηλικία των 40 εβδομάδων. Το συν-βιοτικό χορηγήθηκε στα πτηνά των θαλάμων Α και Β μέσω πόσιμου νερού, ενώ ο θάλαμος Γ παρέμεινε ως μάρτυρας. Σύμφωνα με τις οδηγίες του κατασκευαστή, το προϊόν χορηγούνταν κατά διαστήματα μία φορά κάθε δύο εβδομάδες, εκτός από την πρώτη και την εικοστή πρώτη εβδομάδα, όπου χορηγήθηκε για τρεις συνεχόμενες ημέρες. Καταγράφηκαν δεδομένα σχετικά με τις παραμέτρους απόδοσης, τα ποιοτικά χαρακτηριστικά των αυγών, τη βαθμονόμηση βακτηριακής εντερίτιδας, τη μορφομετρία του εντέρου και τα ιστοπαθολογικά ευρήματα. Επίσης, έγινε δειγματοληψία περιεχομένου τυφλών σε ηλικία 15, 25 και 40 εβδομάδων με σκοπό να εξεταστεί το μικροβίωμα των τυφλών με αλληλούχηση επόμενης γενιάς. Στη συνέχεια, σε ορνίθια κρεατοπαραγωγής που αποτελούν απογόνους του σμήνους αναπαραγωγής χορηγήθηκε το ίδιο συν-βιοτικό. Συγκεκριμένα, οι νεοσσοί μιας ημέρας από αυγά που εκκολάφτηκαν σε ηλικία 30, 35 και 40 εβδομάδων τοποθετήθηκαν σε τρεις διαφορετικές πτηνοτροφικές μονάδες (1, 2 και 3) και ανατράφηκαν μέχρι την ηλικία των 42 ημερών. Σε κάθε μονάδα, οι νεοσσοί χωρίστηκαν σε δύο διαφορετικούς θαλάμους. Το συν-βιοτικό (PS) χορηγήθηκε σε έναν από τους δύο θαλάμους σε κάθε μια από τις τρείς πτηνοτροφικές μονάδες, ενώ ο άλλος θάλαμος παρέμεινε ως μάρτυρας. Καταγράφηκαν δεδομένα σχετικά με τις παραμέτρους απόδοσης, τη βαθμονόμηση βακτηριακής εντερίτιδας, τη μορφομετρία εντέρου και τα ιστοπαθολογικά ευρήματα. Επίσης, έγινε δειγματοληψία περιεχομένου τυφλών σε ηλικία 38 ημερών με σκοπό να εξεταστεί το μικροβίωμα των τυφλών με αλληλούχηση επόμενης γενιάς. Οι όρνιθες μετά την χορήγηση συνβιοτικού, έδειξαν σημαντικά υψηλότερη ικανότητα επιβίωσης κατά την παραγωγή σε σύγκριση με την ομάδα μάρτυρα. Δεν παρατηρήθηκαν σαφείς διαφορές όσον αφορά την παραγωγή και την ποιότητα των αυγών, ενώ η επίδραση του συν-βιοτικού στην αύξηση βάρους φάνηκε επίσης περιορισμένη. Από την εβδομάδα 25, οι όρνιθες που έλαβαν συν-βιοτικό είχαν σημαντική διαφορά όσον αφορά τις μακροσκοπικές αλλοιώσεις και είχαν μακρύτερες εντερικές λάχνες. Σημαντικές διαφορές παρατηρήθηκαν επίσης στο βάθος των κρυπτών και στις ιστοπαθολογικές αλλοιώσεις. Επίσης, παρατηρήθηκε θετική επίδραση στη βακτηριακή σύνθεση του τυφλού εντέρου (μικροβίωμα), με διαφορική αφθονία σε Gastranaerophilales, Lachnospiraceae, Helicobacter, Ruminococcaceae και Clostridia, μεταξύ άλλων. Στα σμήνη ορνιθίων κρεοπαραγωγής, η χορήγηση συν-βιοτικού βρέθηκε να βελτιώνει την υγεία του εντέρου, με περιορισμένη επίδραση στη βαθμονόμηση της βακτηριακής εντερίτιδας μακροσκοπικά και πιο έντονες διαφορές στην ιστοπαθολογική βαθμονόμηση και στο ύψος των λαχνών. Τα ορνίθια με συν-βιοτικό, είχαν σταθερά καλύτερες αποδόσεις όσον αφορά την αύξηση του σωματικού βάρους, τη μετατρεψιμότητα της τροφής και τη δυνατότητα επιβίωσης. Τέλος, η αξιολόγηση του μικροβιώματος του τυφλού με αλληλούχηση επόμενης γενιάς ανέδειξε τις θετικές επιδράσεις της χορήγησης συν-βιοτικού στη σύνθεση του βακτηριακού πληθυσμού.